Vašečka, Richard, poslanec NR SR (2015-03-20):
Ďakujem. Ďakujem, pani predsedajúca. Kolegovia a kolegyne, ja by som začal s tým, že na budúci týždeň 25. marca budeme mať deň počatého dieťaťa a ja teda, alebo my s manželkou máme štyri deti a vždy, keď sme sa dozvedeli, že čakáme bábätko, tak sme sa potešili. Ale predsa pri všetkých tých radostiach a zároveň aj starostiach, tak bojujem s takým právom, ktorý sa týkal dopravy, že pokiaľ sme mali jedno, dve, tri deti, tak som si vždycky predstavoval ako auto snov pre mňa a našu rodinu Octaviu combi, ale samotných možností tam bolo viacej. Nikdy som ju nakoniec nemal, ale keď som sa dozvedel, že čakáme štvrté bábätko, tak mi bolo jasné, že Octavia combi už je minulosť a že budem sa musieť obhliadať po iných autách, po šesť, sedemmiestnych a chcem povedať, že tento zákon sa týka tohto. Na Slovensku máme potrebu demografického rozvoja. Hovorili sme o tom pri dôchodkovom systéme, pri sociálnych veciach, sú to dôležité veci a jedna z námietok, prečo ľudia nemajú, nechcú mať deti, je aj určité ekonomické hľadisko. A tohto sa týka aj návrh tohto zákona. Ja by som chcel povedať, že toto moje vystúpenie, aj keď zdá sa, že nebude mať až veľa adresátov, bude plánované ako také, také namotávanie poslancov vládnej strany, niečo také, ako zmysel „prisvoj si ma, prisvoj si ma“. Podľa mňa je dobrý čas, je predvolebný rok. Ak teda to neprejde v hlasovaní, tak si zobrať tento návrh a použiť ho, lebo je naozaj sociálny, pomáha priamo viacdetným rodinám a myslím, že sa dá aj dobre predať. Špeciálne som s ním oslovil a oslovujem znova, aj verejne Janka Podmanického, ktorý je predsedom výboru pre rodinu a sociálne veci. Urobím takú malú rekapituláciu. Do roku 2012 bol poplatok za prihlásenie vozidla prvého držiteľa 66 eur, čo bola taká suma, nazvime ju, že nie maličká, ale primeraná. Keď kupujete vozidlo, nie je to položka za pár eur, ale za niekoľko tisíc, až desiatok tisíc eur. V roku 2012 vláda Roberta Fica, táto vláda, aktuálna, potrebovala zvýšiť príjem do štátneho rozpočtu, aby mohla viac rozdávať na rôzne veci. Teraz tu vidíme konkrétne tie zvýšené príjmy, ako sa používajú na rôzne balíčky, ako napríklad aj na vlaky zadarmo. Tie spomínam práve preto, lebo súvisia s dopravou, hovoríme o automobiloch, hovoríme o vlakoch, a teda zvýšila, zvýšila príjem výrazne. Ja chcem povedať, že už vtedy sme namietali a nesúhlasili s touto filozofiou, aby sme takýmto spôsobom vlastne ľuďom obmedzovali dopravu a že to bude mať zlé následky. Už vtedy som podával ako pozmeňujúci návrh to, čo dneska podávame ako novelu, ale, bohužiaľ, nebola, nebola podporená. Zmenilo sa to tak, aby som to skrátil, že v prípade, že prihlasujete vozidlo s výkonom motora do 80 kW, tak platíte poplatok 33 eur, ktorý je primeraný. Ale okamžite, ako o jeden kilowatt výkonu motora prekročíte túto hranicu, teda ak máte s výkonom motora osemdesiat nejakých jedna kilowattov, skočí to o úžasných, skočí to na úžasných 167 eur. To je obrovské zvýšenie, z 33 eur na 167 eur. V prípade, že máte auto s motorom výkonu do 92 kW, hovoríme o 217 eurách, pri 110 kilowattovom motore hovoríme o 397 eurách. Oproti 33 eurám poťažene k tým pôvodným 66 eurám. Teda pri 81 kW je to zvýšenie o 153 %, pri 90 kW o 229 % a pri tých 110 kW až o neuveriteľných 500 %, čo sú už naozaj významné peniaze. Môžem povedať, že ja som si pripravil túto sumu, o ktorej hovoríme pri tomto návrhu. Je to 360 eur, čo sú celkom slušné peniaze, pre niektorých je to výplata za celý mesiac. Tristošesťdesiat eur pri prihlásení vozidla, o ktoré zvýšila tento poplatok táto vláda. A prečo, ako sa to týka rodín? Ja som to už na začiatku trocha naznačil. Ide o to, že ak máte auto päťmiestne, obyčajné, bežné, tak v prípade, že naozaj ste rodina zo sociálne náročnejšieho prostredia s nižšími príjmami, tak vám tých 80 kW, ktoré sú stanovené ako hranica, bohato stačí. Napríklad my máme a mali sme aj predtým, ako som bol poslancom, aj také menšie druhé auto v rodine ŠKODA Fabia, najbežnejšie asi na Slovensku, výkon motora 63 kW. Okej, to je úplne v pohode. Ale pokiaľ hovoríme o tých šesť, sedem, deväťmiestnych autách, ktoré majú potrebu zodpovedné rodiny, to znamená, že nechce porušovať zákon a natlačiť tie deti do toho päťmiestneho auta, ale chce mať pre každé autosedačku, tak hovoríme o autách, ktoré sú väčšie, výrazne ťažšie, ak tomu rozumiete, viete, majú najmenej o pol tony, až tonu viac. To znamená, motor s výkonom do 80 kW je naozaj neprimeraný a treba povedať, že v dnešnej ponuke áut už skoro sa ani nevyskytuje. Ja napríklad uvediem konkrétny svoj, svoju skúsenosť. Som si kúpil auto, ktoré je také, by som povedal, nieže sedemmiestne, ale 5+2 miestne a najnižší výkon motora začínal vtedy, dnes už ani tam nezačína, na 81 kW. A to bolo naozaj slabučké s tým, že keď naložíte rodinu a idete na dovolenku, tak riskujete pri predbiehaní, že sa niečo môže stať. Je to náročnejšie, nie je tam tá rezerva výkonu. A my si práve myslíme aj spolu s kolegom Mirom Kadúcom, že ten zákon, ktorý prijala vláda Roberta Fica v roku 2012, takýmto spôsobom vlastne ohrozuje základnú bezpečnosť a sociálne podmienky týchto viacdetných rodín. Chcem povedať, že tieto viacmiestne vozidlá, ktoré navrhujeme im znížiť poplatok na ten základný, tak sa nekupujú len tak, pretože už samé o sebe majú samozrejme vyššiu cenu, vyššiu spotrebu, sú ťažšie, náročnejšie sa s nimi pohybuje v cestnej premávke. Preto si ich naozaj kupujú len tí, ktorí ich potrebujú. Pretože tu to nie je luxus pre tieto rodiny. Aby som teda to uzavrel, tak my navrhujeme, aby sa k dvom výnimkám v zákone, ktoré tam už dnes sú, pridala tretia. Tie dve výnimky sú 80-kilowattový motor, to znamená, pokiaľ máte do 80 kW, tak neplatíte ten zvýšený poplatok a pokiaľ ide o auto kategórie M1 s najviac troma miestami na sedenie, čiže taká bežná dodávka na podnikanie, tak tiež neplatíte ten zvýšený poplatok. My s nimi súhlasíme a sú to dobré výnimky. A navrhujeme tretiu výnimku a tá by znela takto, že pri osobných autách so šesť a viac miestami na sedenie, čiže v rámci ďalších zákonov to prichádzajú do úvahy 6, 7, 8, 9 s výkonom motora do 110 kW, aby bol ten základný poplatok 33 eur, čo znamená, že napríklad tomu oteckovi, ktorý sa dozvie, že čakajú štvrté bábätko, to ušetrí 360 eur, čo nie je malá položka. Chcem ešte povedať, že my nežiadame od vlády, aby tým ľuďom pridala, ale aby im nebrala tie peniaze. Niekto hovorí o podpore demografie. Toto je práve podľa mňa také zlomové medzi tretím, štvrtým dieťaťom veľmi často, mnohí to aj poznáte osobne a tie náklady vzrastajú aj kvôli tej doprave výraznejšie. Takže myslím si, že stačí, aby sme nebrali zodpovedným rodičom, ktorí si zabezpečujú vozidlo primerané pre ich rodinu, pre ich život, aby sme im tých 360 eur nebrali, ale aby sme im nechali, aby mohli naozaj mať zabezpečené svoje potreby a zároveň aj bezpečnosť cestnej premávky. Taký záver. Uvediem ešte porovnanie. Môže sa veľmi ľahko stať, že otec rodiny, ktorý teda zabezpečuje takéto auto pre svoju rodinu, zaplatí podľa tohto dnešného znenia tých 360 eur, čo je celkovo takmer 400 eur popri všetkých ostatných tých poplatkoch navyše, oni prídu do štátneho rozpočtu, kde sú prerozdelené a zaplatia za nich napríklad jazdenie švajčiarskym dôchodcom po Slovensku, alebo rakúskym, alebo nemeckým, pretože vlaky sú bezplatné. Hovorili sme o tom často. Nemyslím si, že toto je dobrý spôsob, ako to môže byť. Určite podporme našich ľudí, podporme zodpovedných ľudí a dovoľme im, aby tie peniaze, ktoré majú, obmedzené peniaze, tak aby mohli použiť napríklad na to, aby si nekupovali až také staré ojazdené auto, alebo aby mali dostatok na servis, aby to auto mohli bezpečne prevádzkovať. Zas to uvediem na konkrétnom príklade. V roku 2009 som si ja ako čerstvý otec rodiny so štyrmi deťmi kúpil auto za 5 000 eur a určite som potreboval niekoľko stoviek eur vraziť do takého základného servisu, keďže išlo o 8-ročné ojazdené auto. A práve o takýchto prípadoch hovoríme. Ja som hovoril už aj s pánom predsedom sociálneho výboru Jánom Podmanickým o tom, že by sme teda mohli niečo nájsť, nejaké riešenie. Náš návrh je taký, nazvem, že do prvého čítania. To znamená, ak prejde ďalej, prípadne, ak sa dohodneme na nejakom inom postupe, tak v druhom čítaní sa dá výrazne vylepšiť, napríklad tým, že môžeme urobiť rozdiel medzi tými, ktorí si prihlasujú nové auto a tí, ktorí si prihlasujú auto staršie povedzme ako 3 roky. Alebo môžeme to dať naozaj potvrdením, že skutočne deti má a že to nie je podnikateľ, ktorý si chce len kúpiť luxus, auto, ale že to naozaj je rodinná potreba. Ale toto sú veci, o ktorých sa dá debatovať potom s vládnymi poslancami, alebo v druhom čítaní. Takže ja vás teraz v prvom čítaním prosím o pochopenie, nie pre mňa, ale pre rodiny, ktorým táto vec môže pomôcť. Neberme im tých 360 eur, neohrozujme ich sociálny status, bezpečnosť premávky a ďakujem všetkým, ktorí s pochopením prijímajú tento návrh. Ďakujem veľmi pekne.